АҞӘА, мшаԥы 8 – Sputnik. Амаининг-аппаратқәа Аԥснынтәи Урыстәылаҟа рекспорт 160 миллион артәеит, ҳәа лҳәеит Аԥсны Аҳәынҭқарратә ҳазалхратә еилакы астатистикеи анализ аҟаҵареи аусбарҭа аиҳабы Асида Кәыҵниаԥҳа.
Амаининг-аппаратқәа Аԥснынтәи Урыстәылаҟа рекспорт раԥхьатәи апартиа азгәаҭан жәабран 2021 шықәсазы.
Ԥшьымз рыла Аԥсны иалган акриптовалиута аиураз 20 467 цыра аппарат, 161 миллион рыхә, лҳәеит Кәыҵниаԥҳа.
Аԥсны акриптовалиута арҳареи уи азы ахархәагақәа ралагалареи рзин аанкылоуп 2022 шықәса хәажәкыра 31 рҟынӡа Аминистрцәа реилазаара аӡбарала. Уаанӡа амаининг-хархәагақәа ралагалара азин ԥкын 2021 шықәса рашәара 1 аҟынӡа, иаанкылан иара убраанӡа акриптовалиута арҳарагьы. Аӡбара рыдкылан Аԥсны афымцаенергетикатә ресурсқәа рхархәара аҭышәныртәаларазы, афымцамч адифицит азгәаҭаны, аҳақәа реидара авариақәа рахь ишкылнаго иазхьаԥшны.
Апарламент адепутатцәа хәажәкыра 1 азы амаининг аусхк ҳәаақәызҵо азакәанԥҵаратә актқәа ариашарақәа аларгалеит. Ариашарақәа иазԥхьагәарҭоит административтә аиԥш ашьаустә ҭакԥхықәрагьы.